钦定古今图书集成/明伦汇编/氏族典/第154卷 > 《廖用贤尚友录》 > 温造
## 钦定古今图书集成/明伦汇编/氏族典/第154卷 > 《廖用贤尚友录》 > 温造

按《唐书温大雅传》：“大雅四世孙佶。佶子造，字简舆，姿
表瑰杰，性嗜书，然盛气少所降屈，不喜为吏，隐王屋
山。寿州刺史张建封闻其名，书币招礼，造欣然往从
之。及节度徐州，造谢归下邳，慨然有高世心。建封恐
失造，因妻以兄子。时李希烈反，德宗患之，以刘济方
纳忠于朝，密诏建封择纵横士往说济。建封彊署造”
节度参谋，使幽州。造与济语未讫，济俯伏流涕，愿效
死节。造还，建封以闻，诏入奏，帝将用为谏官，以语泄
乃止。复去，隐东都乌重，引奏置幕府。长庆初，以京兆
司录为太原幽镇宣谕使，召见，辞。时刘总上书请觐，
使问行期，还迁殿中侍御史。田弘正遇害，以起居舍
人复宣慰镇州行营。顷之，李景俭以酒得过宰相，造
坐与饮。出为朗州刺史。召授侍御史，知弹奏。迁左司
郎中，知御史杂事，进中丞。太和三年，迁尚书右丞，封
祁县子。兴元军乱，杀李绛，授检校右散骑常侍、山南
西道节度使，许以便宜从事。兴元将卫志忠、张丕、李
少直自蜀还，造喻以意，皆曰：“不敢二。”乃用八百人，自
从五百人为前军。既入，前军呵护诸门。造至，大宴，将
卒罗拜，徐曰：“吾欲闻新军去，主意可悉前，旧军无得
进。”劳问毕，就坐。酒行，从兵合，造即问军中杀绛状，志
忠丕夹阶立，拔剑传呼曰：“悉杀之！”以功加检校礼部
尚书。入为兵部侍郎，以病自言，出东都留守。俄节度
河阳。召为御史大夫，改礼部尚书。卒，年七十，赠尚书
右仆射。兄邈，弟逊。邈，长庆、太和中累以拾遗、补阙召，
不应。逊尝为邑宰，解印绶去。